TPIPP บวกสวนตลาด! ลุ้นผลงานโตโดดเด่น-โรงไฟฟ้าจ่อคิว COD เพียบ
TPIPP บวกสวนตลาด! ลุ้นผลงานโตโดดเด่น-โรงไฟฟ้าจ่อคิว COD เพียบ ล่าสุด ณ เวลา 11.57 น. ราคาอยู่ที่ 8.20 บาท บวก 0.30 บาท หรือ 3.80% สูงสุดที่ 8.25 บาท ต่ำสุดที่ 8 บาท มูลค่าซื้อขายที่ 763.63 ล้านบาท
2 พ.ย. 2560

ผู้สื่อข่าวรายงานว่า ราคาหุ้น บริษัท ทีพีไอ โพลีน เพาเวอร์ จำกัด (มหาชน) หรือ TPIPP ณ เวลา 11.57 น. ราคาอยู่ที่ 8.20 บาท บวก 0.30 บาท หรือ 3.80% สูงสุดที่ 8.25 บาท ต่ำสุดที่ 8 บาท มูลค่าซื้อขายที่ 763.63 ล้านบาท ขณะที่ดัชนีตลาดหุ้นไทยโดยรวมลบ 0.27%

 
บล.ทิสโก้ แนะนำ “ซื้อ” TPIPP ราคาเป้าหมาย 9.50 บาท/หุ้น โดยมองราคาหุ้น Laggard มูลค่าเริ่มน่าสนใจจากแนวโน้มผลประกอบการไตรมาส 4/60 ฟื้นตัว ทั้งนี้ TPIPP ซื้อขายที่ PER 13.2 เท่า สำหรับปี 61 ขณะที่ GPSC 24.8 เท่า, BCPG 19 เท่า และ BGRIM 26.2 เท่า (จากคาดการณ์ของ DBTISCO) มองว่าผลประกอบการจะเติบโต 90% เป็น 5.1 พันล้านบาท จากโครงการที่ผ่าน EIA ทั้ง 2 โครงการของบริษัท (โรงไฟฟ้า RDF ขนาด 90MW และโรงไฟฟ้า RDF/ถ่านหิน ขนาด 70MW) และโรงไฟฟ้าถ่านหินขนาด 150MW ที่ได้รับ EHIA แล้ว
สำหรับโรงไฟฟ้าถ่านหินจะมีการจัดทำประชาพิจารณ์ในช่วงไตรมาส 4/60  และจะเริ่ม COD ภายในครึ่งปีแรกของปี 61 ดังนั้น ในระยะสั้นเชื่อว่าการเริ่ม COD ของโรงไฟฟ้า RDF ขนาด 90MW ซึ่งมีอัตรากำไรสูงจะเป็นปัจจัยที่ช่วยหนุนราคาหุ้นในช่วงระหว่างกลาง-ปลายเดือน พ.ย.
อย่างไรก็ตามคาดว่าผลประกอบการในช่วงไตรมาส 3/60 จะลดลง 10% จากไตรมาสก่อนอยู่ที่ 613 ล้านบาท จากการปิดปรับปรุงตามกำหนดการของโรงไฟฟ้าความร้อนและ RDF (ปกติจะปิดปรับปรุงในช่วงไตรมาส 3 เนื่องจากผลกระทบจากฤดูฝน) ทำให้อัตราการใช้ประโยชน์ของ RDF จะอยู่ที่ 86%
ขณะที่ความร้อนทิ้งอยู่ที่ 26% ซึ่งชดเชยจากค่าไฟเฉลี่ยที่เพิ่มขึ้นเป็น 5.33 บาท/kwh ในช่วง ไตรมาส 3/60 จากเดิมที่ 5.17 บาท/kwh นอกจากนี้ กำลังการผลิตที่เพิ่มขึ้นในช่วงไตรมาส 4/60 และโรงไฟฟ้า RDF ขนาด 70MW ที่จะ COD ในช่วงกลางเดือน พ.ย. จะช่วยหนุนผลประกอบการช่วงไตรมาส 4/60 เพิ่มขึ้น 27% จากไตรมาสก่อนเป็น 780 ล้านบาท โดยยังคงแนะนำให้ “ซื้อ” มูลค่าที่เหมาะสม 9.50 บาท (SOTP)